་པ་རྣམས། ། དབྱེ་བའི་བསམ་པས་མི་སྨྲ་ཞིང་། ། བྱེ་བ་རྣམས་ནི་བསྡུམ་པ་དང་། ། མཐུན་པ་རྣམས་ནི་གཟེངས་བསྟོད་ཅིང་། ། མཐུན་ན་དགའ་དང་མགུ་བ་དང་། ། མཐུན་པར་བྱེད་པའི་ཚིག་སྨྲ་བ། ། ཕྲ་མ་ལས་ནི་ལོག་པ་འོ། ། དེ་ཡིས་ཚིག་རྩུབ་སྤངས་པ་ཡིན། ། ཚིག་གདུག་རྩུབ་དང་མི་སྙན་དང་། ། ཕ་རོལ་སྤ་འགོང་བྱེད་པ་དང་། ། སྐྱེ་བོ་མང་པོ་གཞན་དག་ནི། ། ཡིད་ལ་འཐད་པ་མ་ཡིན་དང་། ། སྙིང་དུ་མི་སྡུག་མི་དགའ་དང་། ། ཡིད་དུ་མི་འོང་བ་དང་ནི། ། མཉམ་གཞག་འཇོག་པར་མི་འགྱུར་པ། ། དེ་ལྟ་བུ་ཡི་ཚིག་སྤངས་ནས། ། མི་སྡུག་རྣར་སྙན་སྙིང་ལ་བབ། ། དགའ་བར་བྱེད་དང་གྲོང་ཁྱེར་པ། ། སྙན་ཅིང་འཇེབས་དང་རྣམ་པར་གསལ། ། རྣམ་པར་རིག་བྱེད་མཉན་པར་འོས། ། མི་བརྟེན་འགལ་མིན་ཐུབ་མེད་དང་། ། སྐྱེ་བོ་མང་ལ་སྡུག་པ་དང་། ། དགའ་དང་མགུ་དང་ཡིད་འོང་དང་། ། མཉམ་པར་གཞག་དང་འཇོག་འགྱུར་པ། ། དེ་ལྟ་བུ་ཡི་ཚིག་སྨྲ་བ། ། ཚིག་རྩུབ་པ་ལས་ལོག་པ་འོ། ། དེ་ཡིས་ཚིག་འཁྱལ་སྤངས་པ་ཡིན། ། དུས་སུ་སྨྲ་དང་ཡང་དག་སྨྲ། ། ཁོ་ན་ཉིད་དུ་སྨྲ་བ་དང་། ། དོན་སྨྲ་ཆོས་སྨྲ་རྟོགས་པ་སྨྲ། ། ཁོང་དུ་ཆུད་པར་བྱེད་པའི་ཚིག། དུས་དང་འདྲེན་མ་མ་ཡིན་དང་། ། གླེང་གཞི་དན་རྟགས་བཅས་པ་དང་། ། དོན་དང་ཆོས་དང་ལྡན་པ་སྟེ། ། ཚིག་འཁྱལ་པ་ལས་ལོག་པ་འོ། ། དེ་ནི་ཉོ་ཚོང་སྤངས་ནས་ཀྱང་། ། ཉོ་ཚོང་དག་ལས་ལོག་པ་འོ། ། གཞལ་ལུགས་སྲང་དང་ཚད་དག་ལ། ། གཡོ་སྒྱུ་སྤངས་ནས་ལོག་པ་ཡིན། ། གསུག་ལེན་««ལྐོག་ཟ་»»འབྲིད་««གཡོ་»»དང་བསྡིགས་པ་དང་། ། གསད་དང་བཅིང་དང་གཅད་པ་དང་། ། དགུག་དང་བརྡེག་པའི་བསམ་པ་དང་། ། འོད་དང་བུད་མེད་ལྷན་ཅིག་ཉལ། ། ཞིང་གཞི་ཁྱིམ་དང་ཚོང་ཁང་གཞི། ། གླང་པོ་རྟ་དང་བ་གླང་དང་། ། ལུག་དང་བྱ་གག་ཕག་ལེན་དང་། ། བྲན་ཕོ་བྲན་མོ་ལས་བྱེད་དང་། ། ཞོ་ཤས་འཚོ་བ་ལེན་པ་དང་། ། བུད་མེད་སྐྱེས་པ་ཁྱེའུུ་མོ། ། གསེར་དངུལ་འབྲུ་རྗེན་ལེན་པ་དག། སྤངས་ནས་དེ་ལས་ལོག་པ་ཡིན། ། དེ་ནི་ཟ་གཅིག་པ་ཡིན་ཏེ། ། ནུབ་མོ་སྤངས་ཤིང་དུས་མིན་པའི། ། ཁ་ཟས་སྤངས་པར་གྱུར་པ་ཡིན། ། དུས་སུ་རྒྱུ་ཞིང་སྤྱོད་པ་ཡིས། ། སྦྱོར་བ་ལ་ནི་བརྩོན་པ་ཡིན། ། དེ་ནི་ལུས་ནི་འཚོ་ཙམ་གྱི། ། ཆོས་གོས་ཀྱིས་ཀྱང་ཆོག་ཤེས་ཤིང་། ། ཚོད་ཟིན་རན་པར་སྤྱོད་པ་ཡིན། ། ལུས་འཚོ་ཙམ་གྱི་གོས་དང་ནི། ། ལྟོ་འགྲངས་ཙམ་གྱི་བསོད་སྙོམས་ཀྱིས། ། ཆོག་ཤེས་ཚོད་ཀྱང་ཟིན་པ་དེས། ། དཔེར་ན་འདབ་ཆགས་བྱ་དག་ནི། ། གང་དང་གང་དུ་ལྡིང་བ་དེར། ། འདབ་གཤོག་བཅས་པར་ལྡིང་བ་བཞིན། ། ཆོག་ཤེས་ཡོད་པའི་དགེ་སྦྱོང་ནི། ། གང་དང་གང་དུ་འགྲོ་བ་དེར། ། ལྷུང་བཟེད་ཆོས་གོས་བཅས་པར་འགྲོ། ། རྒྱལ་པོ་ཆེན་པོ་འདི་ལྟར་ཡང་། ། དགེ་སྦྱོང་བྲམ་ཟེ་ཁ་ཅིག་ནི། ། དད་པས་སྦྱིན་པ་སྤྱད་ནས་ཀྱང་། ། ས་བོན་ཚོགས་དང་འབྱུང་པོའི་ཚོགས། ། སྣ་ཚོགས་རྩོམ་པ་ལ་སྦྱོར་བར། ། བརྩོན་པར་གནས་པ་འདི་དག་ལས། ། དེ་ནི་སྤང་ཤིང་ལོག་པ་ཡིན། ། དེ་བཞིན་ཟས་དང་སྐོམ་དང་གོས། ། དྲི་དང་མེ་ཏོག་ལོ་མ་དང་། ། འབྲས་བུའི་གསོག་འཇོག་ལ་སོགས་པ། ། གསོག་འཇོག་སྣ་ཚོགས་རྩོམ་པ་ལ། ། སྦྱོར་བར་བརྩོན་པ་དེ་ལྟ་བུ། ། དེ་ལས་ལོག་པར་གྱུར་པ་ཡིན། ། གནས་མལ་མཐོན་པོ་ཆེན་པོ་ནི། ། སྣ་ཚོགས་རྩོམ་ཞིང་སྦྱོར་བ་དང་། ། བརྩོམ་པས་གནས་པར་བྱེད་པ་དང་། ། ཆ་བཞག་སྣ་ཚོགས་སྦྱོར་བ་ནི། ། མཉེ་དང་འཁྲུལ་དང་དྲི་ཕྱིས་དང་། ། མེ་ཏོག་དྲི་དང་བྱུག་པ་དང་། ། ཁ་དོག་འཆང་བ་སེན་མོ་དང་། ། སོ་དང་གདོང་གི་བྱི་དོར་དང་། ། མཆིལ་ལྷམ་གོས་གསར་ཁ་ཚར་ཅན། ། ཆ་བཞག་སྣ་ཚོགས་བྱེད་པ་དང་། ། གླང་པོ་རྟ་དང་ཤིང་རྟ་དང་། ། ཁྱུ་མཆོག་ར་ལུག་འགྱེད་པ་དང་། ། བྲོ་གར་དམག་ལ་བལྟ་ལ་སོགས། ། ལྟད་མོ་སྣ་ཚོགས་བལྟ་བ་དང་། ། གླང་པོ་རྟ་དང་ཤིང་རྟའི་སྐད། ། རྔ་དང་དུང་དང་རོལ་མོའི་སྒྲ། ། སྙན་ངག་ཚིག་དང་ཡི་གེ་དང་། ། གྲགས་པའི་གཏམ་སྙན་འདོད་ལ་སོགས། ། སྒྲ་རྣམས་སྣ་ཚོགས་ཉན་པ་དང་། ། ཨུག་ཤུད་ཁྲ་««རྒྱན་ཤོག་»»དང་རྒྱན་པོ་དང་། ། སྣ་ཚོགས་གཏམ་གྱི་སྦྱོར་བ་ལ། ། བརྩམ་དང་སྦྱོར་དང་བརྩོན་པ་རྣམས། ། སྤངས་ཤིང་ལོག་པར་གྱུར་པ་ཡིན། ། ཆོས་ལ་བརྩོན་པར་འགྱུར་བ་ཡི། ། རྩོད་པ་སྣ་ཚོགས་སྨྲ་བ་དང་། ། ཕོ་ཉར་བགྲོད་དང་སྣ་འདྲེན་དང་། ། ཁ་གསག་གཞོག་སློང་ཐོབ་ཀྱིས་འཇལ། ། རྙེད་པས་རྙེད་པ་བསྒྲུབ་པ་དང་། ། འབྱུང་པོའི་སྐད་དང་ཁྱིམ་པའི་དཔྱད། ། ནེ་ཙོ་བྱ་ཡི་དཔྱད་ལ་སོགས། ། སྨན་གྱི་སྦྱོར་བ་ལ་སོགས་པ། ། ཡོན་པོའི་དཔྱད་ལས་ལོག་པ་ཡིན། ། གཞན་ཡང་སྨན་གྱི་བྱེ་བྲག་དང་། ། ལས་དང་སྦྱིན་ལས་ལ་སོགས་དང་། ། དགྲ་དང་ཟུན་««གཉེན་»»གྱི་རྒྱལ་པོ་རྣམས། ། ཕམ་རྒྱལ་ཇི་ལྟར་འགྱུར་ལ་སོགས། ། ཉི་ཟླ་གཟའ་སྐར་ལྟས་རྣམས་ཀྱིས། ། ཇི་ལྟར་འགྱུར་བ་ལ་སོགས་པ། ། དགེ་སྦྱོང་རྣམས་ཀྱིས་ཡོན་པོ་ཡི། ། དཔྱད་ཀྱི་ལོག་པའི་འཚོ་བ་ལས། ། དེ་དག་ལོག་པར་གྱུར་པ་ཡིན། ། དེ་ལྟར་དེ་ནི་འཕགས་པ་ཡི། ། ཚུལ་ཁྲིམས་ཕུང་པོ་དེ་དག་དང་། ། ལྡན་པར་གྱུར་པ་དེ་ཡིས་ནི། ། བདེ་བ་ཁ་ན་མ་ཐོ་བ། ། མེད་པ་ཉམས་སུ་མྱོང་བྱེད་ཅིང་། ། དབང་པོའི་སྒོ་ནི་བསྡམས་པ་དང་། ། ཀུན་ཏུ་བསྲུངས་པའི་དྲན་པ་དང་། ། འགྲུས་སྐྱོང་དྲན་པས་ཡིད་བསྲུངས་པས། ། གནས་སྐབས་མཉམ་པར་སྤྱོད་པ་ཡིན། ། དེ་ཡི་མིག་གིས་གཟུགས་རྣམས་ནི། ། མཐོང་ན་ཡིད་བདེ་མི་འགྱུར་ཞིང་། ། ཡིད་མི་བདེ་བར་མི་འགྱུར་རོ། ། དེ་དག་མཚན་མར་མི་འཛིན་ཞིང་། ། མངོན་རྟགས་སུ་ཡང་མི་འཛིན་ཏོ། ། གཞི་ནི་གང་གི་ཕྱིར་ཞེ་ན། ། མིག་གི་དབང་པོ་སྡོམ་པ་ཡིས། ། མ་བསྡམས་པར་ནི་གནས་པ་དེ། ། འཇིག་རྟེན་ལ་ནི་བརྣབ་སེམས་དང་། ། ཡིད་མི་བདེ་བ་འབྱུང་འགྱུར་བས། ། མི་དགེ་སྡིག་པའི་ཚོགས་རྣམས་ནི། ། སེམས་ཀྱི་རྗེས་སུ་འབྲང་འགྱུར་པས། ། དེ་རྣམས་བསྡམས་པའི་ཕྱིར་འབད་ཅིང་། ། བསྲུངས་པས་མིག་གི་དབང་པོ་ཡིས། ། མིག་གི་དབང་པོ་སྡོམ་པར་བྱེད། ། དེ་བཞིན་རྣ་བས་སྒྲ་དང་ནི། ། སྣས་དྲི་ལྕེས་རོ་ལུས་ཀྱིས་རེག། ཡིད་ཀྱིས་ཆོས་རྣམས་གོང་མ་བཞིན། ། དབང་པོའི་སྒོ་རྣམས་བསྡམས་པ་ཡིས། ། ནང་གི་བདེ་བ་གནོད་མེད་པ། ། ཉམས་སུ་མྱོང་ཞིང་འགྲོ་བ་དང་། ། བཟློག་དང་དེ་བཞིན་བལྟ་བ་དང་། ། རྣམ་པར་བལྟ་དང་བསྐུམ་པ་དང་། ། བརྐྱང་དང་སྣམ་སྦྱར་ཆོས་གོས་དང་། ། ལྷུང་བཟེད་ལེན་པས་བྱེད་པ་དང་། ། འགྲོ་དང་འགྲེང་དང་འདུག་པ་དང་། ། ཉལ་དང་མི་ཉལ་སྨྲ་བ་དང་། ། མི་སྨྲ་བ་དང་དེ་བཞིན་དུ། ། གཉིད་ཀྱིས་དུབ་པ་སེལ་བ་ཡང་། ། ཤེས་བཞིན་དུ་ནི་གནས་པ་ཡིས། ། དེ་ཡང་གོང་གི་འཕགས་པ་ཡི། ། ཚུལ་ཁྲིམས་ཕུང་པོར་ལྡན་པ་དང་། ། དབང་པོའི་སྒོ་རྣམས་བསྡམས་པ་དང་། ། ཀུན་ཏུ་བསྲུངས་པའི་དྲན་པ་དང་། ། འགྲུས་སྐྱོང་དྲན་པས་ཡིད་བསྲུངས་པས། ། ནང་གི་བདེ་བ་གནོད་མེད་པ། ། ཉམས་སུ་མྱོང་བར་གྱུར་པ་དེ། ། འགྲོ་དང་ལྡོག་ལ་སོགས་རྣམས་སུ། ། ཤེས་བཞིན་མཆོག་དང་ལྡན་པ་ཡིས། ། ཉམས་སུ་མྱོང་བར་གྱུར་པ་ཡིན། ། དེ་ལྟར་འཕགས་པའི་ཚུལ་ཁྲིམས་ཀྱི། ། ཕུང་པོ་ལྔ་དང་ལྡན་པ་དང་། ། དབང་པོའི་སྒོ་རྣམས་བསྡམས་པ་དང་། ། དྲན་དང་ཤེས་བཞིན་མཆོག་དེ་དང་། ། ལྡན་པས་གནས་མལ་དབེན་པ་དང་། ། དགོན་པ་ཤིང་དྲུང་ཁང་སྟོང་དུ། ། འདུག་སྟེ་དཀྱིལ་མོ་ཀྲུང་བཅས་ཤིང་། ། ལུས་ཀྱང་དྲང་པོར་བསྲང་ནས་ཀྱང་། ། དྲན་པ་སྔོན་དུ་བཞག་བྱ་སྟེ། ། འཇིག་རྟེན་བརྣབ་སེམས་སྤངས་ནས་ཀྱང་། ། བརྣབ་སེམས་བྲལ་བའི་བསམ་པ་ཡིས། ། ལན་གྲངས་མང་དུ་གནས་བྱ་ཞིང་། ། བརྣབ་སེམས་ཡོངས་སུ་སྦྱོང་བ་ཡིན། ། འཇིག་རྟེན་ལ་ནི་གནོད་སེམས་དང་། ། རྨུགས་དང་གཉིད་དང་རྒོད་པ་དང་། ། འགྱོད་དང་ཐེ་ཚོམ་ཡིད་གཉིས་ལས། ། བརྒལ་ཞིང་དགེ་བའི་ཆོས་རྣམས་ལ། ། ཐེ་ཚོམ་ཡོངས་སུ་སྦྱོང་བ་ཡིན། ། སྒྲིབ་པ་ལྔ་པོ་འདི་དག་ལ། ། སྐྱིན་པོ་ནད་དང་བྲལ་དང་བརྩོན། ། འཇིགས་པ་བཞིན་དུ་སྤངས་པ་དང་། ། དེ་ལྟར་སྒྲིབ་པ་རྣམ་པ་ལྔ། ། སེམས་ནི་ཉོན་མོངས་བྱེད་པ་དང་། ། ཤེས་རབ་ཉམས་ཆུང་བྱེད་པ་དང་། ། མི་མཐུན་ཕྱོགས་དང་མཐུན་པ་དང་། ། མྱང་ངན་འདའ་བར་མི་འགྱུར་བ། ། སྤངས་ནས་འདོད་དང་སྡིག་པ་དང་། ། མི་དགེ་ཆོས་རྣམས་ལས་དབེན་པ། ། རྟོག་བཅས་དཔྱོད་བཅས་དབེན་པ་ལས། ། སྐྱེས་པའི་དགའ་དང་བདེ་བ་ཅན། ། བསམ་གཏན་དང་པོ་རྫོགས་པར་བྱེད། ། དེ་ཡི་དགའ་བདེ་དེ་ཉིད་ཀྱིས། ། བརླན་ཞིང་ཚིམ་པར་བྱེད་པ་ནི། ། ཆུ་དང་འདག་ཆལ་བསྲེས་པ་ན། ། བརླན་ཞིང་གཤེར་བ་དེ་བཞིན་དུ། ། དགའ་དང་བདེ་བས་མ་ཁྱབ་པ། ། ཅུང་ཟད་ཙམ་ཡང་མེད་པ་སྟེ། ། རྒྱལ་པོ་ཆེན་པོ་འདི་ཡང་ནི། ། དགེ་སྦྱོང་འབྲས་བུ་བསྟན་པ་ཡིན། ། དེ་ལྟར་དེ་ནི་རྟོག་པ་དང་། ། དཔྱོད་པ་དག་དང་བྲལ་གྱུར་ཅིང་། ། ནང་ནི་ཡོངས་སུ་དང་གྱུར་ཏེ། ། སེམས་རྒྱུད་གཅིག་ཏུ་གྱུར་པ་ཡིས། ། རྟོག་དང་དཔྱོད་པ་མེད་པ་ཡི། ། ཏིང་ངེ་འཛིན་ལས་སྐྱེས་པ་ཡི། ། དགའ་བ་དག་དང་བདེ་བ་ཅན། ། བསམ་གཏན་གཉིས་པ་རྫོགས་བྱས་ནས། ། དགའ་བདེས་ཚིམ་ཞིང་ཁྱབ་པ་ནི། ། དཔེར་ན་རི་རྩེའི་བཀོད་མ་ནི། ། ཆུ་བསིལ་གང་ཞིང་ཁྱབ་པ་ལྟར། ། ཏིང་ངེ་འཛིན་ལས་སྐྱེས་པ་ཡི། ། དགའ་དང་བདེ་བས་ཁྱབ་པ་ནི། ། རྒྱལ་པོ་དགེ་སྦྱོང་འབྲས་བུ་བསྟན། ། དགའ་བའི་འདོད་ཆགས་དང་བྲལ་བས། ། བཏང་སྙོམས་གནས་ཤིང་དྲན་པ་དང་། ། ཤེས་བཞིན་ཅན་དེ་བདེ་བ་ནི། ། ལུས་ཀྱིས་མྱོང་བར་འགྱུར་བ་ལ། ། འཕགས་པ་རྣམས་ཀྱིས་གང་དེ་ལ། ། དྲན་ལྡན་བདེ་བ་ལ་གནས་པ། ། བཏང་སྙོམས་པ་འོ་ཞེས་བརྗོད་དེ། ། དགའ་བ་མེད་པའི་བདེ་བ་ཡིས། ། ཁྱབ་ཅིང་མ་ཁྱབ་མེད་པ་ནི། ། དཔེར་ན་ཨུཏྤལ་འདབ་མ་དག། ཆུ་ལས་སྐྱེས་པར་གྱུར་པ་ནི། ། ཆུ་ཡིས་ཡོངས་སུ་ཁྱབ་པ་ལྟར། ། དགའ་བ་མེད་པའི་བདེ་བ་ཡིས། ། ཁྱབ་ཅིང་ཡོངས་སུ་ཁྱབ་པ་འདི། ། དགེ་སྦྱོང་འབྲས་བུ་བསྟན་པ་ཡིན། ། དེ་ལྟར་དེ་ཡི་བདེ་བ་ཡིས། ། སྤངས་ཏེ་སྔ་ནས་སྡུག་བསྔལ་ཡང་། ། སྤངས་ཤིང་ཡིད་ཀྱི་བདེ་བ་དང་། ། མི་བདེ་བ་ཡང་ནུབ་པས་ན། ། བདེ་དང་སྡུག་བསྔལ་མ་ཡིན་པ། ། བཏང་སྙོམས་དང་ནི་དྲན་པ་ནི། ། ཡོངས་སུ་དག་པའི་བསམ་གཏན་བཞི། ། རྫོགས་པར་བྱས་ནས་གནས་པ་སྟེ། ། དེ་ཡི་ལུས་དེ་དག་པ་དང་། ། རྣམ་པར་བྱང་བའི་སེམས་ཀྱིས་ནི། ། ལྷག་པར་མོས་ཏེ་ཁྱབ་པ་དང་། ། རྫོགས་པར་བྱས་ཏེ་གནས་པ་ནི། ། དཔེར་ན་རས་ཡུག་ཆེན་པོ་ཡིས། ། ལུས་འདི་གཡོགས་པར་གྱུར་བ་བཞིན། ། དག་ཅིང་རྣམ་པར་བྱང་བ་ཡིན། ། སེམས་ཀྱིས་མ་ཁྱབ་ཅུང་ཟད་མེད། ། རྒྱལ་པོ་འདི་ཡང་དགེ་སྦྱོང་གི། ། འབྲས་བུ་བསྟན་པར་གྱུར་བ་ཡིན། ། རྒྱལ་པོ་ཆེན་པོ་གང་གི་ཚེ། ། འཕགས་པའི་ཉན་ཐོས་དེ་དག་གིས། ། བདེ་དང་སྡུག་བསྔལ་སྤངས་པ་དང་། ། ཡིད་ནི་བདེ་དང་མི་བདེ་བ། ། ནུས་པས་བདེ་སྡུག་མ་ཡིན་པ། ། བཏང་སྙོམས་དང་ནི་དྲན་པ་ཡང་། ། ཡོངས་སུ་དག་པའི་བསམ་གཏན་བཞི། ། རྫོགས་པར་བྱས་པ་དེ་ཡི་ཚེ། ། དེ་ཡི་སེམས་ནི་རྒོད་པ་འམ། ། ཞུམ་པར་གྱུར་པ་མེད་པ་ཡིས། ། མི་གཡོ་བར་ནི་གནས་པ་ཐོབ། ། དཔེར་ན་མར་མེའི་མེ་ལྕེ་ནི། ། སུས་ཀྱང་མ་བསྒུལ་མ་བསྐྱོད་ན། ། རྒོད་དང་ཞུམ་པའི་སྐྱོན་མེད་པར། ། མི་གཡོ་འབར་བ་དེ་བཞིན་དུ། ། བསམ་གཏན་བཞི་པ་རྫོགས་པའི་སེམས། ། རྒོད་ཅིང་ཞུམ་པ་མེད་པ་ཡིས། ། མི་གཡོ་བར་ནི་གནས་པ་ཐོབ། ། ཐོབ་ནས་དེ་ཡིས་འདི་སྙམ་དུ། ། འབྱུང་བ་བཞི་ལས་གྱུར་པའི་ལུས། ། རགས་པར་གྱུར་པ་འདི་ལ་ནི། ། བདག་གི་རྣམ་ཤེས་གནས་པས་ན། ། ལུས་ལས་ཡིད་ནི་བསྐྱོད་ནས་ཀྱང་། ། ཡིད་ཀྱིས་ལུས་ནི་སྤྲུལ་བར་བྱེད། ། རལ་གྲི་ཤུབས་ནས་བྱུང་བ་ལས། ། ཤུབས་དང་རལ་གྲི་ཇི་བཞིན་དུ། ། ལུས་ལས་བསྐྱོད་པའི་ཡིད་ཀྱི་གཟུགས། ། དམན་པ་མ་ཡིན་སྤྲུལ་པར་བྱེད། ། དེ་ལྟར་མཉམ་པར་བཞག་པའི་སེམས། ། ཡོངས་སུ་དག་ཅིང་བྱང་བ་དང་། ། ཉོན་མོངས་ཉེ་བའི་ཉོན་མོངས་དང་། ། བྲལ་ཞིང་དྲང་པོར་གྱུར་པ་དང་། ། ལུས་སུ་རུང་བ་མི་གཡོ་བ། ། ཐོབ་ནས་རྫུ་འཕྲུལ་ཡུལ་ཤེས་པ། ། མངོན་དུ་བྱ་བའི་ཤེས་པ་ལ། ། སེམས་ནི་མངོན་པར་གཏོང་བྱེད་ཅིང་། ། རྫུ་འཕྲུལ་ཡུལ་རྣམས་ཉམས་སུ་མྱོང་། ། ཚངས་པའི་འཇིག་རྟེན་བར་དུ་ཡང་། ། ལུས་ཀྱིས་དབང་ནི་བསྒྱུར་བ་ཡི། ། བར་དུ་རྫུ་འཕྲུལ་ཐམས་ཅད་སྟོན། ། དཔེར་ན་རྫ་མཁན་མཁས་པ་ཞིག། འཇིམ་པ་ལས་ནི་སྣོད་ཀྱི་ཚོགས། ། རྣམ་པ་སྣ་ཚོགས་བྱེད་པ་ལྟར། ། དེ་ལྟར་མཉམ་པར་བཞག་པའི་སེམས། ། དག་ཅིང་རྣམ་པར་བྱང་བ་དང་། ། ཉོན་མོངས་ཉེ་བའི་ཉོན་མོངས་དང་། ། བྲལ་ཞིང་དྲང་པོར་གྱུར་པ་དང་། ། ལས་སུ་རུང་ཞིང་མི་གཡོ་བ། ། ཐོབ་ནས་རྫུ་འཕྲུལ་སྟོན་པ་འདི། ། རྒྱལ་པོ་དགེ